આજે રણ અને દરિયા વડે ઘેરાયેલા કચ્છમાંથી દોઢ-બે સદી પહેલાં સુધી સિંધુ નદીનાં પાણી વહેતાં હતાં અને તેના કાંઠે લખપત જેવાં બંદરો પર દૂર દેશાવર ખેડતાં વહાણો લાંગરતા હતાં. ચોખાની ખેતી હતી. આ વાત આજે સાચી માનવી અઘરી લાગતી હોવા છતાં હકીકત છે. ૧૭૬૧માં સિંધના અમીર ગુલામ શાહ કલોરાએ કચ્છ પર ચડાઈ કરી, ઝારાના યુદ્ધમાં કચ્છને શિકસ્ત આપી અને કચ્છને સુજલામ્ સુફલામ્ રાખતી સિંધુ નદીનાં પાણી અટકાવવા માટે અલ્લાબંધ નામે એક બંધ બાંધ્યો. આ બંધના કારણે સિંધુનાં પાણી અટક્યાં, તે સમયના કચ્છના રાજવીઓએ બંધ દૂર કરાવવા કોઈ પગલાં ન ભર્યાં અને ૧૮૧૯માં મોટો ભૂકંપ આવ્યો. જેનાથી કચ્છ અને સિંધ પ્રાંતની ભૂગોળમાં અનેક ફેરફાર કર્યા. અલ્લાબંધ પાસેની જમીન એક માઈલના વિસ્તારમાં ૧૮ ફૂટ ઊંચી થઈ ગઈ અને સિંધુનાં પાણી કચ્છમાં આવવાનો માર્ગ કાયમ માટે અવરોધાયો.